250 गांवों में नल से पहुंचेगा पानी, जिला अस्पताल में लगेगी एमआरआई मशीन
मप्र के बजट में सीधे तौर पर जिले के कोई खास घोषणा भले ही न हुई हो, लेकिन कुछ प्रावधान ऐसे हैं, जिनसे बड़ी संख्या में लोग लाभान्वित होंगे।
इनमें स्वास्थ्य के क्षेत्र में बड़ी घोषणा जिला अस्पताल में एमआरआई मशीन लगाने को लेकर है। अगर ऐसा होता है तो बड़े शहरों में इस जांच पर होने वाले बड़े खर्च से लोगों को राहत मिल जाएगी।
इसके अलावा एक हजार से अधिक आबादी वाले सभी गांवों में नल-जल योजना शुरू किए जाने की घोषणा भी बजट में हुई है। जिले में ऐसे करीब 250 गांव हैं, जिनकी आबादी एक हजार या इससे अधिक है और जहां अभी नल-जल योजना नहीं है। तीसरी अहम घोषणा एमपी बोर्ड से सम्बद्ध स्कूलों में एनसीईआरटी की किताबें चलाने को लेकर है।
इसमें सिर्फ सरकारी ही नहीं बल्कि 150 से ज्यादा प्राइवेट स्कूल में पढ़ने वाले छात्रों का फायदा होगा। अब इन स्कूलों में भी सीबीएसई स्तर का कोर्स होगा, जिससे इसमें पढ़ने वाले बच्चे ज्यादा प्रतिस्पर्धी बनेंगे।
अब हम भी पीछे नहीं रहेंगे
एमपी बोर्ड और सीबीएसई के कोर्स के बीच का फर्क सरकार खत्म कर रही है। एनसीईआरटी की पुस्तकें चलने से बड़े स्तर की प्रतियोगी परीक्षाओं में मप्र के छात्र नहीं पिछड़ेंगे।-शाहिद खान, छात्र
शिक्षा को लेकर राहत
बजट में प्रतिभाशाली बच्चों का खर्च सरकार ने अपने कंधे पर लेने की घोषणा की है। इससे बहुत फायदा होगा। बच्चों की शिक्षा पर होने वाले खर्च का बोझ परिवार पर सबसे ज्यादा रहता है।-ममता शर्मा, गृहिणी
सातवें वेतनमान की खुशी
सातवें वेतनमान मिलने की घोषणा से खुशी हो रही है, लेकिन वृत्ति कर को लेकर इस बार भी कोई घोषणा नहीं की गई। जबकि इसे खत्म करने का वादा किया गया था। -रामवीर किरार, सरकारी कर्मचारी
प्रतिक्रियाएं : सीबीएसई स्तर का कोर्स चलने से बच्चे ज्यादा प्रतिस्पर्धी बनेंगे
संविदा शिक्षक भर्ती पर असमंजस खत्म
एक और अहम घोषणा 36000 संविदा शिक्षकों की भर्ती को लेकर की गई है। इससे अब इसे लेकर चला आ रहा असमंजस खत्म हो गया है। पिछले तीन साल से लगातार यह दुविधा बनी हुई थी कि सरकार नई भर्ती के लिए कब परीक्षा कराएगी। बजट में इसकी घोषणा इसलिए अहम है क्योंकि सरकार ने पदों के साथ-साथ उनके वेतन-भत्तों का भी प्रावधान कर दिया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva